BLAND ซื้อ “เอ็กซ์โปลิงค์” 50.8% มูลค่า 200 ล้าน จ่ายเงินสด-หน่วยรีท IMPACT
BLAND ส่งบริษัทย่อย “อิมแพ็ค เอ็กซิบิชั่น” ปิดดีลซื้อ “เอ็กซ์โปลิงค์” สัดส่วน 50.8% มูลค่า 200 ล้านบาท จ่ายเงินสด 30 ล้านบาท-หน่วยรีท IMPACT จำนวน 10 ล้านหน่วย
BLAND ปิดดีลซื้อ “เอ็กซ์โปลิงค์” สัดส่วน 50.8% มูลค่า 200 ล้านบาท จ่ายเงินสด 30 ล้านบาท-หน่วยรีท IMPACT จำนวน 10 ล้านหน่วย
3 เม.ย. 2566

บริษัท บางกอกแลนด์ จำกัด (มหาชน) หรือ BLAND เปิดเผยว่า เมื่อวันที่ 3 เมษายน 2566 บริษัท อิมแพ็ค เอ็กซิบิชั่น จำกัด ซึ่งเป็นบริษัทย่อยของบริษัท (บริษัทถือหุ้น 100%) ได้เข้าซื้อหุ้นสามัญของบริษัท เอ็กซ์โปลิงค์ โกลบอล เน็ทเวอร์ค จำกัด จำนวนทั้งสิ้น 152,500 หุ้น คิดเป็น 50.8336% ของหุ้นทั้งหมดของเอ็กซ์โปลิงค์ โดยมีมูลค่าเงินลงทุนรวมทั้งสิ้น 200 ล้านบาท จากผู้ถือหุ้นเดิมเอ็กซ์โปลิงค์
ทั้งนี้ การชำระราคาค่าหุ้นของเอ็กซ์โปลิงค์ดังกล่าวมีการชำระเป็นเงินสดจำนวน 30 ล้านบาท และส่วนที่เหลือ 170 ล้านบาทชำระด้วยหน่วยทรัสต์เพื่อการลงทุนในอสังหาริมทรัพย์ อิมแพ็ค โกรท (IMPACT Growth Real Estate Investment Trust) จำนวน 10 ล้านหน่วย โดยถือเสมือนว่าหน่วยทรัสต์ดังกล่าวมีมูลค่า 17 บาทต่อหน่วย
โดยคู่สัญญาตามสัญญาซื้อขายหุ้นตกลงกันว่าหากราคาปิดถัวเฉลี่ยถ่วงน้ำหนักย้อนหลัง 60 วัน ของหน่วยทรัสต์ดังกล่าว ณ วันสุดท้ายของระยะเวลา 12 เดือนหลังจากวันที่การซื้อขายหุ้นแล้วเสร็จมีมูลค่าต่ำกว่า 17 บาทต่อหน่วยจะต้องมีการชำระราคาในส่วนที่ขาดเป็นเงินสดเพิ่มเติม โดยคำนวณตามสูตรคำนวณที่ระบุในสัญญาซื้อขายหุ้น เพื่อให้มูลค่าการซื้อขายหุ้นไม่ต่ำกว่า 200 ล้านบาท
อนึ่ง บริษัท เอ็กซ์โปลิงค์ โกลบอล เน็ทเวอร์ค จำกัด ประกอบธุรกิจประเภทกิจกรรมการบริหารและบริการสนับสนุน โดยให้บริการด้าน การจัดการแสดงทางธุรกิจและการแสดงสินค้า